আওয়ামী লীগের স্থানীয় নেতারা দাবি করেছেন, একরামুল হক মাদক ব্যবসায়ী ছিলেন না। তাছাড়া একরামুল মাদক ব্যবসায়ী হোক বা না হোক, বিচার ছাড়া এভাবে কোনো মানুষের মৃত্যু সভ্য সমাজে সমর্থনযোগ্য নয়। কিন্তু মানুষকে দুনিয়া থেকে সরিয়ে দিয়ে আমরা সমস্যা সমাধানের পথ খুঁজছি। মাদক আসার রাস্তা বন্ধ না করে আমরা মানুষ মেরে মাদকমুক্ত সমাজ গড়তে চাইছি। আবার ক্ষমতা পাকাপোক্ত করতে একই পথ গ্রহণ করছি। মাদকবিরোধী অভিযানে গত ১৮দিনে মারা গেছে ১২৭ জন। একরামুল হত্যার পর ক্ষমতাসীন দলের নেতারা এবং ‘প্রগতিশীল’ সাংবাদিকেরা সোচ্চার হয়েছেন। এর আগে ২০১৪ সালের ৫ জানুয়ারির নির্বাচনের আগে ও পরে বিরোধী রাজনৈতিক দলের নেতাকর্মীরা এভাবে বন্দুকযুদ্ধে মারা গেছেন। সে সংখ্যাও তিন শতাধিকের ওপর। বিএনপির অভিযোগ, এ সরকারের সময় তাদের ৭৪৭ জন নেতাকর্মী অপহৃত হয়েছেন; সরাসরি ‘আইনশৃঙ্খলা বাহিনীর হাতে খুন’ হয়েছেন ৫২০ জন এবং ১৫৭ জন এখনো নিখোঁজ।